CELEX: 32014R1276
Language: el
Date: 2014-12-01 00:00:00
Title: Εκτελεστικός κανονισμός (ΕΕ) αριθ. 1276/2014 του Συμβουλίου, της 1ης Δεκεμβρίου 2014 , για την εφαρμογή του άρθρου 17 παράγραφος 1 του κανονισμού (ΕΕ) αριθ. 224/2014 σχετικά με περιοριστικά μέτρα λόγω της κατάστασης στην Κεντροαφρικανική Δημοκρατία

2.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 346/19
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1276/2014 ΤΟΥ ΣΥΜΒΟΥΛΊΟΥ
   της 1ης Δεκεμβρίου 2014
   για την εφαρμογή του άρθρου 17 παράγραφος 1 του κανονισμού (ΕΕ) αριθ. 224/2014 σχετικά με περιοριστικά μέτρα λόγω της κατάστασης στην Κεντροαφρικανική Δημοκρατία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 224/2014 του Συμβουλίου της 10ης Μαρτίου 2014 σχετικά με περιοριστικά μέτρα λόγω της κατάστασης στην Κεντροαφρικανική Δημοκρατία (1), και ιδίως το άρθρο 17 παράγραφος 1,
   Εκτιμώντας τα ακόλουθα:
   
               (1)
            
            
               Στις 10 Μαρτίου 2014 το Συμβούλιο εξέδωσε τον κανονισμό (ΕΕ) αριθ. 224/2014.
            
         
               (2)
            
            
               Στις 4 Νοεμβρίου 2014 η Επιτροπή Κυρώσεων, η οποία συστάθηκε σύμφωνα με την απόφαση 2127 (2013) του Συμβουλίου Ασφαλείας των Ηνωμένων Εθνών (ΣΑΗΕ), ενημέρωσε τιε πληροφορίες σχετικά με τα τρία πρόσωπα του καταλόγου των προσώπων και οντοτήτων που υπόκεινται στα μέτρα των παραγράφων 30 και 32 της απόφασης ΣΑΗΕ 2134 (2014).
            
         
               (3)
            
            
               Το παράρτημα Ι του κανονισμού (ΕΕ) αριθ. 224/2014 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα Ι του κανονισμού (ΕΕ) αριθ. 224/2014 αντικαθίσταται από το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1η Δεκεμβρίου 2014.
      
         
            Για το Συμβούλιο
         
         
            H Πρόεδρος
         
         B. LORENZIN
      
   
   
      (1)  ΕΕ L 70 της 11.3.2014, σ. 1.
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ Ι
            ΚΑΤΑΛΟΓΟΣ ΤΩΝ ΠΡΟΣΩΠΩΝ ΚΑΙ ΟΝΤΟΤΗΤΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 5
            Α.   Πρόσωπα
            1.   François Yangouvonda BOZIZÉ [γνωστός ως (ψευδώνυμο): α) Bozize Yangouvonda]
            Ημερομηνία γέννησης: 14 Οκτωβρίου 1946.
            Τόπος γέννησης: Mouila, Γκαμπόν.
            Ιθαγένεια: Κεντροαφρικανική Δημοκρατία.
            Διεύθυνση: Ουγκάντα.
            Λοιπές πληροφορίες: Το όνομα της μητέρας του είναι Martine Kofio.
            Ημερομηνία χαρακτηρισμού από τον ΟΗΕ: 9 Μαΐου 2014.
            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:
            Ο Bozizé καταχωρίστηκε στις 9 Μαΐου 2014 σύμφωνα με την παράγραφο 36 της απόφασης 2134 (2014) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”.
            
               Συμπληρωματικές πληροφορίες
            
            Κατόπιν συνεννόησης με τους υποστηρικτές του, υποκίνησε την επίθεση της 5ης Δεκεμβρίου 2013 στο Μπανγκουί. Έκτοτε, συνέχισε να απεργάζεται αποσταθεροποιητικές επιχειρήσεις με στόχο τη διατήρηση των εντάσεων στην πρωτεύουσα της ΚΑΔ. Σύμφωνα με πληροφορίες, ο Bozizé δημιούργησε την ομάδα πολιτοφυλάκων αντι-Μπαλάκα πριν διαφύγει από την ΚΑΔ στις 24 Μαρτίου 2013. Με ανακοινωθέν, ο Bozizé ζήτησε από τις ομάδες των πολιτοφυλάκων του να συνεχίσουν τις βιαιοπραγίες κατά του σημερινού καθεστώτος και κατά των ισλαμιστών. Σύμφωνα με πληροφορίες, ο Bozizé παρέσχε χρηματοδοτική και υλική στήριξη σε πολιτοφύλακες που δρουν με σκοπό να αποσταθεροποιήσουν την εν εξελίξει μεταβατική διαδικασία και να τον επαναφέρουν στην εξουσία. Το μεγαλύτερο μέρος των πολιτοφυλάκων αντι-Μπαλάκα προέρχονται από τις ένοπλες δυνάμεις της Κεντροαφρικανικής Δημοκρατίας που είχαν αυτομολήσει στην επαρχία μετά το πραξικόπημα και στη συνέχεια αναδιοργανώθηκαν από τον Bozizé. Ο Bozizé και οι υποστηρικτές του ελέγχουν το ήμισυ και πλέον των μονάδων πολιτοφυλάκων αντι-Μπαλάκα.
            Οι δυνάμεις που παρέμειναν πιστές στον Bozizé ήταν οπλισμένες με όπλα εφόδου, όλμους και εκτοξευτήρες πυραύλων και εμπλέκονται διαρκώς περισσότερο σε επιθέσεις αντιποίνων κατά του μουσουλμανικού πληθυσμού της ΚΑΔ. Η κατάσταση στην ΚΑΔ επιδεινώθηκε ταχύτατα μετά την επίθεση που σημειώθηκε στις 5 Δεκεμβρίου 2013 στο Μπανγκουί από δυνάμεις αντι-Μπαλάκα, αφήνοντας πάνω από 700 νεκρούς.
            2.   Nourredine ADAM [γνωστός ως (ψευδώνυμα): α) Nureldine Adam, β) Nourreldine Adam, γ) Nourreddine Adam, δ) Mahamat Nouradine Adam]
            Χαρακτηρισμός: α) Στρατηγός, β) Υπουργός Εθνικής Ασφάλειας, γ) Γενικός Διευθυντής της “Άτυπης Επιτροπής για την Υπεράσπιση των Δημοκρατικών Επιτευγμάτων”.
            Ημερομηνία γέννησης: α) 1970 β) 1969 γ) 1971 δ) 1η Ιανουαρίου 1970.
            Τόπος γέννησης: Ndele, Κεντροαφρικανική Δημοκρατία.
            Ιθαγένεια: Κεντροαφρικανική Δημοκρατία. Αριθ. διαβατηρίου: D 00001184
            Διεύθυνση: Birao, Κεντροαφρικανική Δημοκρατία.
            Ημερομηνία χαρακτηρισμού από τον ΟΗΕ: 9 Μαΐου 2014
            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:
            Ο Nourredine καταχωρίστηκε στις 9 Μαΐου 2014 σύμφωνα με την παράγραφο 36 της απόφασης 2134 (2014) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”.
            
               Συμπληρωματικές πληροφορίες
            
            Ο Noureddine είναι ένας από τους πρώτους ηγέτες της οργάνωσης ανταρτών Σελέκα. Ταυτοποιήθηκε ως στρατηγός και πρόεδρος μιας ένοπλης ομάδας ανταρτών της Σελέκα, της Κεντρικής PJCC, μιας ομάδας που είναι επίσημα γνωστή ως Συνέλευση Πατριωτών για τη Δικαιοσύνη και την Ειρήνη, όπως και με το ακρωνύμιο CPJP. Ως πρώην επικεφαλής της ομάδας “Fundamental”, η οποία αποσχίσθηκε από τη Συνέλευση Πατριωτών για τη Δικαιοσύνη και την Ειρήνη (CPJP/F), διατέλεσε στρατιωτικός συντονιστής της πρώην Σελέκα στις επιθέσεις της προηγούμενης εξέγερσης στην Κεντροαφρικανική Δημοκρατία, που διήρκεσε από τις αρχές του Δεκεμβρίου του 2012 έως τον Μάρτιο του 2013. Χωρίς τη βοήθεια του Noureddine και τη στενή του σχέση με τις Ειδικές Δυνάμεις του Τσαντ, η Σελέκα μάλλον δεν θα είχε αποσπάσει την εξουσία από τον πρώην πρόεδρο της ΚΑΔ, Francois Bozizé.
            Μετά τον διορισμό της προσωρινής προέδρου Catherine Samba-Panza στις 20 Ιανουαρίου 2014, υπήρξε ένας από τους βασικούς αρχιτέκτονες της τακτικής υποχώρησης της πρώην Σελέκα στη Σιμπούτ με στόχο να θέσει σε εφαρμογή το σχέδιό του για τη δημιουργία μουσουλμανικού αρχηγείου στο βόρειο τμήμα της χώρας. Έδωσε επίσης ρητή εντολή στις πιστές σε αυτόν δυνάμεις να αγνοήσουν τις διαταγές της μεταβατικής κυβέρνησης και της στρατιωτικής ηγεσίας της Διεθνούς Αποστολής Υποστήριξης της Κεντροαφρικανικής Δημοκρατίας υπό Αφρικανική Ηγεσία (MISCA). Ο Noureddine έχει αναλάβει ενεργά την ηγεσία της πρώην Σελέκα, δηλαδή των πρώην δυνάμεων της οργάνωσης Σελέκα που διέλυσε ο Djotodia τον Σεπτέμβριο του 2013, και διευθύνει τις επιχειρήσεις κατά χριστιανικών συνοικιών, ενώ εξακολουθεί να παρέχει σημαντική στήριξη και ηγεσία στις πρώην δυνάμεις Σελέκα που δρουν στην ΚΑΔ.
            Ο Nourredine καταχωρίστηκε επίσης στις 9 Μαΐου 2014 σύμφωνα με την παράγραφο 37 στοιχείο β) της απόφασης 2134 (2014) ως “συμμετέχων στον σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση”.
            
               Συμπληρωματικές πληροφορίες
            
            Μετά την επανάκτηση του ελέγχου του Μπανγκουί στις 24 Μαρτίου 2013 από τους αντάρτες Σελέκα, ο Nourredine Adam διορίστηκε υπουργός Εθνικής Ασφάλειας και κατόπιν γενικός διευθυντής της “Άτυπης Επιτροπής για την Υπεράσπιση των Δημοκρατικών Επιτευγμάτων” (Comité extraordinaire de défense des acquis démocratiques — CEDAD, δηλαδή της καταργηθείσας υπηρεσίας πληροφοριών της ΚΑΔ). Ο Nourredine Adam χρησιμοποίησε τη CEDAD ως προσωπική πολιτική αστυνομία, πραγματοποιώντας πολλές αυθαίρετες συλλήψεις, βασανισμούς και εκτελέσεις με συνοπτικές διαδικασίες. Επιπλέον, ο Noureddine υπήρξε ένας από τους πρωταγωνιστές της σφαγής στην Boy Rabe. Τον Αύγουστο του 2013 οι δυνάμεις Σελέκα επιτέθηκαν στην Boy Rabe, μια συνοικία της ΚΑΔ που θεωρείτο προπύργιο των υποστηρικτών του François Bozizé και της εθνοτικής του ομάδας. Σύμφωνα με τις πληροφορίες, στρατεύματα της Σελέκα, με το πρόσχημα της αναζήτησης κρυπτών όπλων, σκότωσαν μεγάλο αριθμό αμάχων και διέπραξαν βίαιες λεηλασίες. Όταν οι επιδρομές αυτές εξαπλώθηκαν και σε άλλες συνοικίες, χιλιάδες κάτοικοι κατέφυγαν στο διεθνές αεροδρόμιο, το οποίο εθεωρείτο ασφαλές μέρος λόγω της παρουσίας γαλλικών στρατευμάτων, και κατέλαβαν τον διάδρομο προσγείωσης.
            Ο Nourredine καταχωρίστηκε επίσης στις 9 Μαΐου 2014 σύμφωνα με την παράγραφο 37 στοιχείο δ) της απόφασης 2134 (2014) ως “παρέχων στήριξη προς ένοπλες ομάδες ή εγκληματικά δίκτυα μέσω της παράνομης εκμετάλλευσης φυσικών πόρων”.
            
               Συμπληρωματικές πληροφορίες
            
            Στις αρχές του 2013 ο Nourredine Adam διαδραμάτισε σημαντικό ρόλο στο πλαίσιο των δικτύων χρηματοδότησης της πρώην Σελέκα. Ταξίδεψε στη Σαουδική Αραβία, το Κατάρ και τα Ενωμένα Αραβικά Εμιράτα με σκοπό τη συγκέντρωση κεφαλαίων υπέρ της προηγούμενης εξέγερσης. Υπήρξε επίσης διακινητής στο πλαίσιο του δικτύου παράνομης διακίνησης διαμαντιών του Τσαντ που δρα μεταξύ Κεντροαφρικανικής Δημοκρατίας και Τσαντ.
            3.   Levy YAKETE [γνωστός ως (ψευδώνυμα): α) Levi Yakite, β) Levy Yakété, γ) Levi Yakété]
            Ημερομηνία γέννησης: α) 14 Αυγούστου 1964 β) 1965.
            Τόπος γέννησης: Μπανγκουί, Κεντροαφρικανική Δημοκρατία,
            Ιθαγένεια: Κεντροαφρικανική Δημοκρατία
            Διεύθυνση: Νάντη, Γαλλία.
            Λοιπές πληροφορίες: Το όνομα του πατέρα του είναι Pierre Yakété και της μητέρας του Joséphine Yamazon.
            Ημερομηνία χαρακτηρισμού από τον ΟΗΕ: 9 Μαΐου 2014
            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:
            Ο Yakete καταχωρίστηκε στις 9 Μαΐου 2014 σύμφωνα με την παράγραφο 36 της απόφασης 2134 (2014) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”.
            
               Συμπληρωματικές πληροφορίες
            
            Στις 17 Δεκεμβρίου 2013 ο Yakite διορίστηκε πολιτικός συντονιστής του νεοσχηματισθέντος Λαϊκού Κινήματος Αντίστασης για τη Μεταρρύθμιση της ομάδας αναρτών αντι-Μπαλάκα της Κεντροαφρικανικής Δημοκρατίας. Συμμετείχε άμεσα στη λήψη αποφάσεων εκ μέρους της ομάδας ανταρτών που έδρασε για την υπονόμευση της ειρήνης, της σταθερότητας και της ασφάλειας στην ΚΑΔ, ιδίως στις 5 Δεκεμβρίου 2013 και εν συνεχεία. Επιπλέον, η εν λόγω ομάδα είχε επισημανθεί ρητώς προς καταχώριση δυνάμει των αποφάσεων 2127, 2134 και 2149 για την τέλεση των συγκεκριμένων πράξεων. Ο Yakite κατηγορείται ότι διέταξε τη σύλληψη ατόμων που συνδέονταν με τη Σελέκα, υποκίνησε επιθέσεις εναντίον των επικριτών του προέδρου Bozizé και στρατολόγησε νεαρούς πολιτοφύλακες με σκοπό να επιτεθούν με μασέτες εναντίον αντιφρονούντων. Παραμένοντας στον κύκλο του François Bozizé μετά το Μάρτιο του 2013, προσχώρησε στο Μέτωπο για την Επάνοδο της Συνταγματικής Τάξης στην ΚΑΔ (Front pour le Retour à l'Ordre Constitutionnel en CentrAfrique — FROCCA), με στόχο να επαναφέρει με κάθε τρόπο τον καθαιρεθέντα Πρόεδρο στην εξουσία.
            Στο τέλος του καλοκαιριού του 2013 μετέβη στο Καμερούν και το Μπενίν, όπου επιδίωξε να στρατολογήσει άτομα για τον αγώνα κατά της Σελέκα. Το Σεπτέμβριο του 2013 προσπάθησε να ανακτήσει τον έλεγχο των επιχειρήσεων που είχαν τεθεί υπό την ηγεσία προσκείμενων στον Bozizé μαχητών σε πόλεις και χωριά πλησίον της Μποσανγκόα. Ο Yakété φέρεται επίσης ως ύποπτος για την προώθηση της διανομής μασετών σε νέους άνεργους χριστιανούς ώστε να διευκολύνει τις επιθέσεις κατά μουσουλμάνων.
            Β.   Οντότητες»